Olifante in Indië ook getoets vir koronavirus | Maroela Media
Argieffoto (Foto: veverkolog/Pixabay)
Altesaam 28 olifante by 'n natuurreservaat in die suide van Indië is vir Covid-19 getoets, het beamptes Woensdag gesê, ná 'n seldsame Asiatiese leeu van die virus gesterf het.
Maroela Media het vroeër berig 'n negejarige leeuwyfie is vroeg in Junie dood by 'n dieretuin in Chennai in Tamil Nadu. Dit is vermoedelik die eerste dier wat in Indië gevrek het weens die koronavirus.
Sy was deel van nege leeus wat positief getoets het vir die virus, insluitend twee wat in 'n kritieke toestand is, het Chennai se The New Indian Express-koerant verlede week berig.
"Ná leeus by Vandalur-dieretuin positief getoets het vir Covid-19, is ons gevra om die olifante in die kamp te toets as 'n voorsorgmaatreël," het 'n bewaarder by die Mudumalai-tierreservaat in die suide van Tamil Nadu Woensdag aan AFP gesê.
Neus- en rektale monsters is Dinsdag van 28 olifante geneem, insluitend twee kalfies. Dit is na die Indiese veeartsenykundige navorsingsinstituut gestuur in Uttar Pradesh. Die diere se hanteerders het hul slurpe opgelig om 'n monster uit elke neusgat te bekom.
Die uitslae sal na verwagting binne 'n week beskikbaar wees.
"Die diere het nie enige simptome nie, dit is bloot as 'n voorsorgmaatreël," het die bewaarder benadruk. "Dit was nie moeilik om die monsters te kry nie, omdat dit almal opgeleide olifante is."
Sowat 21 tiers by 'n dieretuin in die oostelike staat van Jharkhand het verlede week virustoetse ondergaan ná 'n 10-jarige tier met 'n koors gevrek het, het plaaslike media berig. Die tier het 'n negatief getoets vir 'n vinnige antigeen-toets, maar beamptes sê hulle wag ook vir die uitslae van 'n RT-PCR-toets, het die Press Trust of India berig.